Diari Oficial de la Generalitat Valenciana


Sumari del DOGV 4150, del 18-12-2001 (2001/12323)

ORDRE de 10 de desembre de 2001, de la Conselleria de Benestar Social, per la qual es fa pública la convocatòria per a estades en balnearis de la Comunitat Valenciana (Programa de Termalisme Valencià) per a l'exercici 2002.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4150

Data del DOGV
:   18-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12892


Data del document
:   10-12-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * medicina natural
    * ajuda pública
    * suport econòmic
    * tercera edat

ORDRE de 10 de desembre de 2001, de la Conselleria de Benestar Social, per la qual es fa pública la convocatòria per a estades en balnearis de la Comunitat Valenciana (Programa de Termalisme Valencià) per a l'exercici 2002. [2001/X12018]
  
La Llei 5/1997, de 25 de juny, de la Generalitat Valenciana, per la qual es regula el sistema de Serveis Socials a la Comunitat Valenciana, estableix com un dels seus objectius l'atenció de la tercera edat i altres col·lectius singulars, desenvolupant programes tendents a la prevenció, rehabilitació i promoció integral de les persones majors, sent important per a això, el desenvolupament de programes tendents a la promoció d'hàbits de vida saludables per a la consecució d'una major qualitat de vida.
  
L'ús terapèutic de les aigües mineromedicinals, és una pràctica molt antiga a la qual s'han incorporat tècniques complementàries de diferents camps de la medicina buscant una major eficàcia en els tractaments i és el col·lectiu de les persones majors un dels que majors beneficis poden obtenir de tals pràctiques, atés que a mesura que avança l'edat, solen aparéixer determinades patologies que poden millorar notablement després de rebre un tractament termal.
  
Per aquesta raó, cada vegada un nombre més gran de persones majors busca passar els seus períodes de vacacions en un establiment termal, unint el descans i la necessitat de relacionar-se socialment, amb la millora del seu benestar i de la seua salut, la qual cosa redunda al seu torn en una millora de la seua qualitat de vida.
  
Per tot això, la Conselleria de Benestar Social a través de la Direcció General de Serveis Socials pretén impulsar el Programa de Termalisme Valencià, per a promoure les estades de persones que ho necessiten en establiments de tractaments termals especialitzats.
  
Atés allò que s'ha exposat, i en virtut de les facultats atribuïdes pel Decret 138/2000, de 12 de setembre, del Govern Valencià pel qual s'aprova el Reglament Orgànic i Funcional de la Conselleria de Benestar Social (DOGV número 3.873),
  
ORDENE
  
Article 1. Objecte de la convocatòria
  
1.1 L'objecte d'aquesta ordre és establir un programa de Termalisme Valencià subvencionat per la Generalitat Valenciana mitjançant la convocatòria de torns per a l'estada i la teràpia en els establiments balnearis de la Comunitat Valenciana.
  
1.2 A aquest efecte s'entenen per establiments balnearis aquells que disposen d'aigües mineromedicinals declarades d'utilitat pública i que es troben registrats com a tals en el Registre Oficial de la Conselleria d'Indústria i Comerç.
  
1.3 El programa es desenvoluparà al llarg de tot l'any 2002 en torns de 10 dies de duració (nou nits) en els establiments descrits anteriorment que es troben ubicats a la Comunitat Valenciana i la relació, amb la conformitat prèvia d'aquests, figura en l'annex I d'aquesta ordre i comprendrà: allotjament, manutenció completa i tractaments termals adequats a les necessitats de cada un dels beneficiaris.
  
1.4 En el cas que durant l'exercici s'incorporen nous establiments termals a aquest programa, hauran de reunir els requisits exposats en el punt 1.2. d'aquest article. En tot cas, la incorporació de nous establiments haurà de realitzar-se abans de l'acabament del termini de presentació de sol·licituds, i es publicaran en el DOGV les condicions en què s'acull al Programa.
  
1.5 La Generalitat Valenciana subvencionarà amb una quantitat de 150,25 euros cada un dels beneficiaris del programa, abonant l'esmentada quantitat a l'establiment receptor en concepte de tractaments termals i de consultes mèdiques, i correrà per compte del termalista la resta de l'import en concepte d'allotjament i restauració d'acord amb els preus que figuren a continuació:
  
Balneari Aportació personal Import total
  
Cofrentes 180,30 E 330,56 E
  
Chulilla 168,28 E 318,54 E
  
Montanejos 168,28 E 318,54 E
  
Verche 156,26 E 306,52 E
  
La Vilavella 156,26 E 306,52 E
  
Article 2. Prestacions i serveis dels torns
  
El preu de cada torn inclourà les següents prestacions i serveis:
  
2.1 Allotjament durant 10 dies i nou nits en habitacions dobles en un establiment hoteler degudament autoritzat per l'Agència Valenciana de Turisme. El gaudi d'una habitació individual estarà condicionat per les disponibilitats hoteleres i exigirà el pagament suplementari de 6,01 euros diaris.
  
2.2 Manutenció completa adaptada a les necessitats dels usuaris i amb dues modalitats opcionals en el primer i segon plat. El desdejuni serà de tipus bufet o continental.
  
2.3 Revisió mèdica prèvia a l'inici dels tractaments termals específics, a fi de determinar les tècniques més adequades a cada un dels beneficiaris i detectar-hi eventuals contraindicacions. En tot cas, per a l'inici del tractament termal, hauran de coincidir essencialment l'informe mèdic que acompanya la sol·licitud i el del metge de l'establiment.
  
2.4 Realització diària de les tècniques terapèutiques hidrotermals adequades.
  
2.5 El desplaçament es realitzarà per compte de cada un dels beneficiaris del programa.
  
Article 3. Beneficiaris
  
3.1 Podran sol·licitar places en algun dels balnearis del Programa de Termalisme Valencià, les persones que reunisquen els següents requisits:
  
3.1.1 Persones de 65 anys o més.
  
3.1.2 Pensionistes de jubilació, o pensionistes per qualsevol altre concepte majors de 50 anys.
  
3.1.3 Minusvàlids que, segons el que disposa la Llei d'Integració Social del Minusvàlid tinguen una minusvalidesa igual o superior al 33% sense límit d'edat, així com un acompanyant en el cas que ho necessite.
  
3.2 Podran ser beneficiaris els cònjuges dels anteriors sempre que siguen majors de 50 anys i que complisquen els requisits establits en l'article següent.
  
Article 4. Requisits
  
4.1 Residir en qualsevol dels municipis que integren la Comunitat Valenciana.
  
4.2 No patir trastorns mentals greus que puguen alterar la normal convivència en els establiments termals.
  
4.3 Necessitar els tractaments termals sol·licitats i no haver contraindicació mèdica per a la recepció d'aquests. L'acreditació de la necessitat es realitzarà mitjançant la presentació de l'informe mèdic establit a aquest efecte (annex III).
  
4.4 Poder valdre's per si mateix per a les activitats de la vida diària, excepte en el cas dels discapacitats referits en l'article 3.1.3, que acudiran amb el seu acompanyant a fi que aquests l'ajuden a realitzar tals activitats.
  
Article 5. Documentació que cal presentar
  
El sol·licitant haurà de presentar la següent documentació:
  
5.1 Sol·licitud segons model oficial que figura en l'annex II, degudament emplenada i firmada per l'interessat.
  
5.2 Informe mèdic relatiu al sol·licitant i a l'acompanyant en els casos en què escaiga (annex III).
  
5.3 Fotocòpia del DNI del sol·licitant i cònjuge o acompanyant. En el cas que el domicili que figure en el del DNI no siga de la Comunitat Valenciana, s'adjuntarà certificat d'empadronament o de residència emés per l'ajuntament del municipi on residisca.
  
5.4 En el cas de persones discapacitades, serà necessari aportar còpia del certificat de minusvalidesa expedit pel Centre d'Orientació i Diagnòstic.
  
5.5 Certificat/s de la pensió/és o fotocòpia de la revaloració de la pensió, expedit per l'òrgan competent en el cas de ser pensionista menor de 65 anys.
  
Article 6. Presentació de les sol·licituds
  
6.1 Les sol·licituds de les persones aspirants es formalitzaran en els models que, a aquest efecte, els seran facilitats en les direccions territorials de Benestar Social i Centres dependents de la Direcció General de Serveis Socials.
  
6.2 Les sol·licituds es presentaran acompanyades de la documentació requerida en l'article anterior en els registres de les direccions territorials de Benestar Social, i el de la Direcció General de Serveis Socials, o per qualsevol via de les establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i Procediment administratiu Comú, modificada per la Llei 4/1999, de 13 de gener.
  
6.3 Quan un grup de persones desitgen acudir al mateix torn, hauran de presentar les seues respectives sol·licituds unides i amb una relació nominal dels integrants del grup, i hauran de reunir en tot cas, tots els seus integrants, els requisits establits en l'article tres.
  
6.4 El sol·licitant consignarà en la sol·licitud fins a tres balnearis per ordre de preferència. No obstant això, l'assignació del balneari s'efectuarà atenent les preferències de l'usuari i segons les disponibilitats de places en cada un d'ells.
  
Article 7. Terminis de sol·licitud
  
A l'efecte d'efectuar l'assignació dels torns entre tots els sol·licitants s'estableixen dos períodes:
  
7.1 Per als torns que hagen de celebrar-se fins al 30 de juny, el termini de presentació de les sol·licituds serà des de l'endemà de la publicació d'aquesta ordre fins al 15 de febrer.
  
7.2 Per als torns que se celebren en el segon semestre de l'any, el termini de sol·licituds s'efectuarà des del 16 de febrer fins al 15 d'abril.
  
7.3 Atés el caràcter limitat de les places disponibles, les sol·licituds s'atendran per rigorós ordre d'entrada. En el cas que el nombre de sol·licituds rebudes sobrepasse el nombre de places oferides, l'assignació dels torns s'efectuarà atenent l'ordre indicat, i quedaran en reserva les sol·licituds que no es puguen atendre, per al supòsit que es produïsquen baixes en cada un dels dos períodes. Així mateix, les sol·licituds que no puguen atendre's en el 1r semestre de l'any, s'acumularan a la llista d'espera del 2n semestre. No obstant l'anterior, es donarà prioritat a les sol·licituds de persones que no hagen obtingut plaça en exercicis anteriors.
  
Article 8. Tramitació
  
8.1 Els òrgans receptors de les sol·licituds, les remetran amb tota la documentació a les direccions territorials de Benestar Social.
  
8.2 Rebudes les sol·licituds, les direccions territorials de Benestar Social les registraran, verificaran, i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals haurà de pronunciar-se la resolució.
  
8.3 Quan la sol·licitud no reunisca els requisits exigits, o no s'adjunte la documentació, que d'acord amb aquesta ordre resulte exigible, es requerirà l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fera es tindrà per desistida la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, (LRJPAC) en la seua redacció donada a aquest per la Llei 4/1999, de 13 de gener, de modificació de la Llei 30/92, i notificada a l'interessat.
  
8.4 En qualsevol fase de la tramitació de l'expedient, a la vista de la documentació existent en ell i de les obligacions que s'adquireixen per la concessió de l'ajuda, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 9. Resolució i adjudicació dels torns
  
9.1 La competència per a resoldre les sol·licituds es delega en la directora general de Serveis Socials.
  
9.2 Atés que les places existents en cada torn són limitades, les places s'adjudicaran dins de cada un dels dos semestres, d'acord amb les possibilitats existents.
  
9.3 A fi d'evitar que en algun dels torns queden vacants, quan per circumstàncies personals o d'un altre tipus els beneficiaris no puguen gaudir la plaça que se'ls haja assignat, en cada resolució s'establirà una relació de persones suplents que quedaran en reserva per al seu gaudi. Els esmentats suplents adquiriran automàticament la condició de beneficiaris per l'ordre en què figuren en la mencionada resolució a mesura que s'hi produïsquen baixes o vacants dels beneficiaris directes.
  
9.4 La Direcció General de Serveis Socials, adjudicarà els torns d'acord amb el que estableixen els apartats anteriors als beneficiaris i/o suplents que escaiga, segons la disponibilitat de dates i places per a cada un dels torns i s'efectuarà la notificació corresponent a cada un dels beneficiaris.
  
9.5 En la notificació a l'interessat de la resolució, se l'informarà de la data del torn de gaudi de la plaça concedida i el balneari assignat.
  
9.6 Quan concórreguen circumstàncies que impedisquen als beneficiaris el gaudi de la plaça concedida en les dates del torn assignat, aquest podrà sol·licitar el canvi de data, amb justificació prèvia de la necessitat. La Direcció General de Serveis Socials, segons les disponibilitats existents en cada moment, podrà disposar el canvi sol·licitat assignant un altre torn si això és possible, o bé, col·locar el beneficiari en la posició de reserva.
  
9.7 El beneficiari només podrà gaudir d'un torn dins d'aquest exercici pressupostari.
  
9.8 La Direcció General de Serveis Socials haurà de resoldre i notificar les sol·licituds presentades en el termini de sis mesos, comptadors des de l'endemà de l'acabament del termini de sol·licitud. Transcorregut aquest termini sense que la Direcció General de Serveis Socials haguera notificat resolució expressa, els sol·licitants que hagueren comparegut podran entendre desestimades les seues pretensions per silenci administratiu, d'acord amb el que estableix l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. I això sense perjudici de l'obligació legal de resoldre sobre la petició formulada.
  
9.9 En la mesura que el crèdit consignat té caràcter màxim, no podran concedir-se subvencions una vegada esgotat, circumstància que haurà de publicar-se en el DOGV.
  
Article 10. Obligacions dels beneficiaris
  
10.1 Rebuda la notificació de la concessió d'una plaça en un dels torns, el beneficiari haurà de confirmar la seua assistència a l'esmentat torn telefònicament al balneari corresponent, dins del termini indicat en l'esmentada notificació.
  
10.2 Una vegada confirmada la seua assistència, haurà de remetre per gir postal en el termini que se li indique, a l'adreça del mateix balneari, la quantitat de 60,1 euros en concepte de reserva de plaça i abonarà la resta de l'import a la seua arribada a l'establiment termal.
  
10.3 Quan per causes justificades, el beneficiari no puga assistir al torn concedit haurà de notificar-ho com més prompte millor al mateix establiment balneari a fi de poder disposar de la seua plaça per a una altra persona, i sol·licitar la devolució de l'import abonat en concepte de reserva. Aquesta devolució, només procedirà quan es justifique documentalment la impossibilitat d'assistir-hi per causes de força major. En el cas que se li assigne un altre torn posterior, l'esmentada quantitat s'entendrà abonada com a reserva del torn posterior assignat.
  
10.4 Una vegada en l'establiment termal, el beneficiari estarà obligat a respectar les normes de convivència del centre sotmetent-se al reglament de règim intern del balneari, així com a les indicacions mèdiques en relació amb els tractaments.
  
10.5 Les persones seleccionades que no es presenten en la data indicada en el balneari adjudicat sense causa justificada, o que incomplisquen qualsevol de les obligacions recollides en aquest article, perdran els drets que els atorga la resolució de concessió de l'ajuda.
  
10.6 L'abandó del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats.
  
10.7 La falsedat de dades o la falsificació dels documents que es presenten, tindrà com a conseqüència la pèrdua total dels drets de la persona sol·licitant, sense perjudici d'altres responsabilitats que escaiguen, entre elles, l'obligació de reintegrar l'import subvencionat per la Conselleria de Benestar Social, amb l'abonament corresponent dels interessos de demora des del moment del pagament efectuat al corresponent establiment termal, si en el moment de declarar-se la improcedència de l'admissió al programa de balnearis ja s'haguera gaudit de l'estada.
  
10.8 En tot cas el beneficiari haurà de complir totes les obligacions que es troben previstes per al règim de subvencions i ajudes públiques, que li siguen aplicables a aquesta ordre d'acord amb el que disposa el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.
  
Article 11. Obligacions dels establiments termals
  
11.1 Proporcionar allotjament, manutenció i tractaments balneoteràpics en els termes establits en l'article 2 d'aquesta ordre.
  
11.2 Disposar d'un servei mèdic que efectue el control i seguiment dels tractaments i de qualsevol incidència que puga produir-se relacionada amb els tractaments, la revisió mèdica descrita en l'article 2.3 i un informe mèdic final amb el tractament realitzat.
  
11.3 Allotjar els termalistes en establiments hotelers propis o concertats en les condicions establides en l'article 2.1., així com a facilitar l'accessibilitat als serveis del balneari, a tots els usuaris que ho necessiten per tenir algun tipus de discapacitat.
  
11.4 Emetre una factura expedida d'acord amb el Reial Decret 2.402/1985, de 18 de desembre, i les seues modificacions posteriors, a cada un dels usuaris, amb l'abonament previ per part d'aquests de la seua aportació personal al torn.
  
Article 12. Pagament i justificació de les subvencions
  
12.1 Les estades subvencionades a l'empara d'aquesta ordre es finançaran a càrrec del programa pressupostari 71.96.575.93. ?Serveis Socials?, línia pressupostària T1735, de l'exercici 2002 i quedaran condicionades a la publicació en el Diari Oficial de la Generalitat Valenciana de la resolució de la dotació pressupostària, que ascendeix a 916.393,21 euros (759.738.519 PTA).
  
12.2 L'eficàcia d'aquesta convocatòria queda condicionada a l'existència de crèdit adequat i suficient i a la seua correcta aplicació en el Pressupost de la Generalitat Valenciana per al 2002.
  
12.3 El beneficiari rebrà la subvenció concedida mitjançant la seua deducció de l'import de l'estada en el moment del pagament a l'establiment termal, de manera que els 150,25 euros de l seu import, serà abonat directament per la Generalitat Valenciana al balneari on s'haurà prestat el servei.
  
12.4 Una vegada celebrat cada un dels torns, el balneari presentarà a la Direcció General de Serveis Socials la documentació justificativa que s'han realitzat les estades corresponents a cada torn. L'esmentada justificació s'efectuarà mitjançant la presentació dels següents documents:
  
- Relació nominal de les persones que han gaudit de l'estada amb indicació de l'import facturat al beneficiari i l'import que correspondrà pagar a la Generalitat en concepte de subvenció pels tractaments i consultes mèdiques.
  
- Original o còpia compulsada de totes i de cada una de les factures emeses als beneficiaris del torn i on constarà la conformitat per part del beneficiari del servei prestat.
  
12.5 La Direcció General de Serveis Socials procedirà a comprovar la documentació presentada, verificant el compliment de la finalitat objecte de la subvenció, n'emetrà el certificat de comprovació corresponent i procedirà posteriorment al reconeixement de l'obligació i proposta de pagament a favor de cada un dels establiments termals prestadors del servei, per l'import resultant de cada torn.
  
Article 13. Recursos
  
13.1 Contra les resolucions de concessió o denegació d'una ajuda, podrà interposar-se potestativament recurs de reposició davant el mateix òrgan que l'ha dictat en el termini d'un mes comptador des de l'endemà de la seua notificació, d'acord amb els articles 116 i 117 de la Llei 30/92, modificada per la Llei 4/99, de 13 de gener, de Règim Jurídic de les Administracions públiques i Procediment Administratiu Comú, o bé, pot interposar-se directament recurs contenciós administratiu davant de Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjudici de poder interposar qualsevol altre recurs que estime pertinent.
  
13.2 Davant la desestimació per silenci administratiu podrà interposar-se contra l'acte presumpte, recurs potestatiu de reposició en el termini de tres mesos comptadors des que haguera finalitzat el termini per a dictar i notificar la resolució expressa que s'indica en el núm. 8 de l'article 9 d'aquesta ordre o, bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en la forma, el termini i les condicions fixats en l'article 46, de la Llei 29/1998, de 13 de juliol, reguladora de l'esmentada jurisdicció. I això, sense perjudici de poder interposar qualsevol altre recurs que estime pertinent.
  
Article 14. Finançament
  
El Programa de Termalisme Valencià previst per a l'exercici 2002 no podrà superar pel que fa al cost corresponent al nombre de persones beneficiàries, la quantia prevista en la resolució dictada per al seu finançament: la mencionada quantia global màxima haurà de publicar-se en el DOGV.
  
DISPOSICIONS FINALS
  
Primera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra aquesta ordre, que esgota la via administrativa, les persones interessades podran interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació, d'acord amb el que disposen els articles 10, 14, 46 de la Llei 29/98, de 13 de juliol, reguladora de la Jurisdicció Contenciosa Administrativa, i amb caràcter potestatiu recurs de reposició davant el conseller de Benestar Social, en el termini d'un mes comptador des de l'endemà de la seua publicació, d'acord amb allò que s'ha disposat pels articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/99, de 13 de gener.
  
València, 10 de desembre de 2001
  
El conseller de Benestar Social,
  
RAFAEL BLASCO CASTANY
  
INDICACIONS PER A L'OMPLIMENT DE LA SOL·LICITUD
  
1. Escriga amb lletra majúscula i clara, marcant fort.
  
2. TIPUS DE SOL·LICITUD:
  
Marcar amb una creu en la modalitat que corresponga d'acord amb:
  
2.1. En el cas de sol·licituds individuals que desitgen gaudir el torn conjuntament amb altres persones hauran d'omplir cada u la seua pròpia sol·licitud, fent comptar en l'apartat D el nom complet i número del DNI del titular de l'altra sol·licitud.
  
2.2. En el cas de sol·licituds de matrimoni/parella de fet haurà d'omplir-se una sola sol·licitud on constaran les dades d'aquests dos, així com 2 informes mèdics i la documentació pertinent de cada u.
  
2.3. En el cas de persones discapacitades que necessiten acompanyant, hauran de formular una sola sol·licitud omplint l'apartat C. (Només tenen la consideració de discapacitats, els qui tenen el certificat de minusvalidesa expedit pel Centre d'Orientació i Diagnòstic).
  
2. Grapar la fotocòpia del Document Nacional d'Identitat en el requadre corresponent, per l'extrem superior. NO APEGAR
  
3. Omplir l'apartat E amb les dades d'un familiar o persona de confiança, per al supòsit de necessitar avisar-lo durant la seua estada en el balneari.
  
CONDICIONS GENERALS DEL PROGRAMA
  
- Prestacions:
  
1. Duració 10 dies (9 nits) que inclouran 8 dies de tractament termal.
  
2. Allotjament: en habitació doble. Les persones que desitgen habitació individual, si n'hi ha disponibilitat, pagaran un suplement de 1.000 PTA /6,01 euro. per dia.
  
3. Menjar: el desdejuni serà autoservei tipus bufet. Els menús oferiran dues modalitats diferents en el primer i el segon plat.
  
4. Programa d'animació: jocs, balls, ?etc.
  
5. El trasllat fins al balneari assignat és per compte del beneficiari.
  
CONDICIONS PER A L'ADMISSIÓ:
  
1.Podran sol·licitar plaça en algun dels balnearis del Programa, les persones que reunisquen els següents requisits:
  
1.1 Persones majors de 65 anys.
  
1.2 Ser pensionista de jubilació, o pensionista per qualsevol altre concepte, major de 50 anys.
  
1.3 Persones discapacitades amb minusvalidesa reconeguda superior al 33%, sense límit d'edat, i el seu acompanyant, en cas de necessitar-lo.
  
1.4 Residir en qualsevol dels municipis que integren la Comunitat Valenciana.
  
1.5 No patir trastorns mentals greus que puguen alterar la convivència en els establiments termals, ni malaltia infectocontagiosa.
  
1.6 Necessitar els tractaments termals sol·licitats i no haver contraindicació mèdica per a la seua recepció.
  
1.7 Poder valdre's per si mateix per a les activitats de la vida diària.
  
1.8 També podran ser beneficiaris d'aquest programa els cònjuges, dels qui reunisquen els requisits anteriors, sempre que siguen majors de 50 anys i que complisquen al seu torn els requisits 1.4, 1.5,6 i 1.7.
  
DOCUMENTACIÓ QUE CAL ADJUNTAR A LA SOL·LICITUD:
  
1. DNI del sol·licitant i del cònjuge, o acompanyant.
  
2. En el cas que el domicili del DNI no siga de la Comunitat Valenciana, s'acompanyarà certificat d'empadronament o de residència emés per l'ajuntament del municipi on residisca.
  
3. Còpia del certificat de minusvalidesa en el cas de ser discapacitat, expedit pel Centre d'Orientació, Diagnòstic i Tractament.
  
4. Certificat o fotocòpia de la revaloració de la pensió, en el cas de ser pensionista menor de 65 anys, del sol·licitant i del seu cònjuge.
  
5. Informe mèdic que s'adjunta, del sol·licitant i cònjuge/parella o acompanyant.
  
MOLT IMPORTANT: TERMINI DE PRESENTACIÓ
  
L'any es divideix en dos semestres:
  
1r. semestre: Torns de què cal gaudir entre els mesos de febrer i juny, presentació abans del 31 de desembre de 2001.